Majbrit Berlau (EL), 2005-12-01:
Enhedslisten hilser dette forslag om en ny huslejemodel i den almene boligsektor velkommen.
Det er et forslag, der berører en reel problematik, det er tiltrængt, og det er nødvendigt.
Vi ved i dag, at uagtet hvad man ellers siger fra den borgerlige side af denne sal, stiger uligheden mellem ejere og lejere i den danske boligsektor kraftigt.
Vi ved, at de mennesker, som har haft økonomien til at kunne tage et lån i banken til at kunne købe deres egen bolig, scorer kassen i øjeblikket med de gevinster, der er, mens de, der sidder i lejeboliger, sådan set bare sidder med en høj husleje, der spiser mere og mere af deres økonomiske råderum.
De boligafdelinger, der har udviklet sig til ghettoer, har behov for en helhedsindsats.
I Enhedslisten vurderer vi, at SF sender lidt blandede signaler med hensyn til finansieringsreformen.
I beslutningsforslaget taler man om statslån, mens man tidligere har fremsat beslutningsforslag om at ændre låneperioden for kreditforeningslånene til 100 år.
Udvalgsarbejdet kan måske give svar på det, og måske kan hr. Morten Homann redegøre for det i sine afsluttende bemærkninger.
Huslejenedsættelser, byfornyelsesindsats, kvarterløftprojekter, etablering af boligsocial rådgivning, renovering med henblik på at tiltrække erhvervsaktiviteter, job- og uddannelsesvejledning – ja, jeg kunne blive ved med at opremse en masse gode initiativer, som vi mener skal til for at dæmme op for den problematik, vi ser udvikle sig på boligmarkedet i dag.
Det er vores vurdering, at den vil kunne dække en stor del af områderne og løse problemerne på en positiv måde, og det er også vores vurdering, at planen på lang sigt kan finansieres af de almene lejeres opsparede penge i Landsbyggefonden.
Men det er lidt af et problem, at regeringen og Dansk Folkeparti har lagt deres klamme hånd på pengene for at bruge dem til statsindskud til nye boliger, stik modsat det Boligselskabernes Landsforening rent faktisk foreslår.
At tage pengene fra Landsbyggefonden mener jeg er kortsigtet, og jeg mener sådan set også, at det er dumt.
Det burde være en offentlig opgave at bygge gode, nye boliger, og vil den almene sektor selv deltage i arbejdet på at løse ghettoproblemerne, burde regeringen sådan set M025S17191783tojo.fm Page 1778
Friday, February 10, 2006 12:33 PM
tage imod det med kyshånd.
Men igen mener jeg, at regeringen ikke har kendt sin besøgelsestid.
Enhedslisten foreslår, at vi under udvalgsarbejdet kigger på beslutningsforslaget og sammenholder det med de undsættelsesplaner, der i øvrigt er fremlagt, og dermed får et bredere og mere repræsentativt forslag.
Jeg synes også, det ligger i SF's forslag, at man ønsker en bred diskussion af problematikken, og at SF gerne stiller sit eget forslag til rådighed.
Som det er nævnt mange gange, har regeringen planer om et udredningsarbejde for at finde ud af, hvordan lejernes sparepenge i Landsbyggefonden skal bruges.
Vi kan godt være i tvivl om, hvordan det kommer til at gå, for det virker jo ikke ligefrem, som om der i øjeblikket er en god kontakt mellem socialministeren, finansministeren og de boligaktører og boligorganisationer, der til daglig har fingrene nede i virkeligheden.
Jeg tror, at det er på tide, at oppositionen overvejer at nedsætte en alternativ landsbyggefondskommission, der også kigger på ghettoindsatser og huslejeniveau i den almene sektor, men det er jo blot et forslag, som kan gå ind i den videre debat.
Vi kan støtte beslutningsforslag nr. B 6.